ANAN ตั้งเป้าปี 59 รายได้ 1.55 หมื่นลบ. จ่อเปิด 12 โครงการใหม่ 2.2 หมื่นลบ.
ANAN ตั้งเป้าปี 59 รายได้ 1.55 หมื่นลบ. เตรียมเปิด 12 โครงการใหม่ 2.2 หมื่นลบ. ตั้งงบลงทุนซื้อที่ดินไว้ที่ 8.7 พันล้านบาท รองรับการพัฒนาโครงการใหม่ในอนาคต
25 ก.พ. 2559

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเมนท์ จำกัด (มหาชน) หรือ ANAN เปิดเผยว่า บริษัทตั้งเป้ารายได้ปีนี้ 1.55 หมื่นล้านบาท เพิ่มขึ้นจากปีก่อนที่มีรายได้ 1.1 หมื่นล้านบาท โดยในปีนี้จะมีการรับรู้รายได้จากยอดขายรอโอนราว 1.08 หมื่นล้านบาท จากที่ขณะนี้บริษัทมีมูลค่ายอดขายรอโอน (Backlog) ทั้งหมดราว 3.72 หมื่นล้านบาท
อย่างไรก็ตาม ในปีนี้บริษัทตั้งเป้ายอดขายพรีเซลล์ลดลงมาอยู่ที่ 2.1 หมื่นล้านบาท จากปีก่อนทำได้ 2.62 หมื่นล้านบาท ซึ่งส่วนหนึ่งเป็นผลจากมูลค่าโครงการใหม่ในปีนี้ลดลงจากปีก่อน โดยปีนี้วางแผนการเปิดโครงการใหม่ 12 โครงการ มูลค่าโครงการรวม 2.2 หมื่นล้านบาท ขณะที่ปี 58 มีมูลค่าโครงการใหม่สูงถึง 3.48 หมื่นล้านบาท
สำหรับโครงการใหม่ในปีนี้ ประกอบด้วย โครงการคอนโดมิเนียม 9 โครงการ มูลค่า 1.87 หมื่นล้านบาท และโครงการแนวราบ 3 โครงการ มูลค่า 3.3 พันล้านบาท โดยในไตรมาส 1/59 บริษัทจะเปิดตัวโครงการใหม่ 2 โครการ คือ โครอการแอชตัน สีลม มูลค่า 6 พันล้านบาท ราคาเริ่มต้น 7.9 ล้านบาท และโครงการไอดีโอ ท่าพระ อินเตอร์เชนจ์ มูลค่า 2.92 พันล้านบาท ราคาเริ่มต้น 2.69 ล้านบาท ซึ่งทั้ง 2 โครงการเป็นการร่วมทุนกับมิตซุย ฟูโดซังขณะที่ปีนี้บริษัทตั้งงบลงทุนซื้อที่ดินไว้ที่ 8.7 พันล้านบาท เพิ่มขึ้นจากปีก่อนที่ไช้ไป 5.2 พันล้านบาท เพื่อรองรับการพัฒนาโครงการใหม่ในอนาคต